રવામાં મીઠું, ખાંડ, ચપડી સોડા, ખાટું દહીં અને તેલનું મોણ નાખી ખીરું તૈયાર કરો. તેને લગભગ પાંચ કલાક સુધી રહેવા દો. પછી તેમાં નાળિયેરનું ખમણ અને વાટેલા આદુ-મરચાં નાંખો. કેપ્સિકમના બિયા કાઢીને ઝીણા કટ કરી લો. એક પેનમાં તેલ ગરમ કરો. તેલ ગરમ થાય એટલે તેમાં હિંગ નાંખો. હવે તેમાં કેપ્સિકમ, મીઠું, ખાંડ, તલ, ખસખસ, કોપરાનું ખમણ, શિંગદાણાનો ભૂકો, ગરમ મસાલો અને ધાણાજીરું નાંખી બરાબર મિક્સ કરી લો. પાંચ મિનિટ સુધી ચઢવા દો. વચ્ચે-વચ્ચે હલાવતા રહો. છેલ્લે ગેસ બંધ કરીને તેમાં લીંબુનો રસ અને કોથમીર નાંખો. હવે ઈડલી માટેની જે વાટકી આવે છે તે લો. તેમાં તેલ લગાવી લો. સૌથી પહેલા તેમાં રવાનું ખીરું પાથરો. ત્યારબાદ તેમાં રવાનો મસાલો પાથરો. ફરીથી ઉપર રવાનું ખીરું પાથરો. જેટલી પણ વાટકીઓ છે તે આ રીતે તૈયાર કરી લો. હવે તેને કૂકરમાં મૂકીને બાફી લો. લગભગ દસ મિનિટ સુધી ચઢવા દો. બરાબર ફૂલી જાય એટલે ઉતારી લો. ઈડલી કાઢીએ છીએ તેમ ચપ્પાની ધાર વડે આ કેપ્સિકમ રવા વડાને પણ કાઢીને ગરમા-ગરમ પીરસો.